**Pohjois-Korea** osallistui Pyeongchangin talviolympialaisiin 2018. Sitä edusti kymmenen urheilijaa neljässä eri urheilumuodossa.

Avajaisissa Pohjois-Korea marssi yhdessä Etelä-Korean kanssa Korean yhdistymislipun alla. Lippua kantoivat yhdessä pohjoiskorealainen jääkiekkoilija Hwang Chung-gum ja eteläkorealainen rattikelkkailija Won Yun-jong. Lisäksi Korea-nimen alla kilpaili 35-henkinen naisten jääkiekkojoukkue, jossa oli pelaajia molemmista Koreoista.

Tausta
------

Kansainvälinen olympiakomitea halusi, että pohjoiskorealaisia urheilijoita pääsee Etelä-Korean olympialaisiin, ja tuki siksi heitä tarjoamalla välineitä, matkoja ja majoitusta, jotta he voisivat saavuttaa olympiapaikkoja.

Etelä-Korea ehdotti kesällä 2016 Pohjois-Korealle yhdistyneen joukkueen muodostamista talviolympialaisiin. Joukkueen suunniteltiin osallistuvan ainakin naisten jääkiekkoon ja mahdollisesti muihinkin lajeihin. Pohjois-Korea kieltäytyi vedoten siihen, ettei aikaa ollut riittävästi sopimuksen tekemiseen.

Etelä-Korea ehdotti vuonna 2017 Pohjois-Korealle myös sitä, että osa lumilajeista järjestettäisiin Masikryongin hiihtokeskuksessa Pohjois-Koreassa. Vuonna 2014 järjestäjät olivat jo tyrmänneet yhteisjärjestämisen mahdollisuuden, mutta liberaalimman presidentti Moon Jae-inin noustua valtaan ehdotus uudistettiin. Pohjois-Korea hylkäsi myös tämän ehdotuksen. Se kuitenkin tuki Etelä-Koreaa olympialaisten hakemisessa, toisin kuin vuoden 1988 Soulin olympialaisissa. Silloin Pohjois-Korea oli halukas järjestämään olympialaiset yhdessä Etelä-Korean kanssa, mutta suunnitelmien kariuduttua päätti boikotoida kisoja, ja pohjoiskorealaiset agentit räjäyttivät Korean Airin lennon 858 yrittäen sabotoida olympialaisia.

### Karsinta

Ryom Tae-ok ja Kim Ju-sik vuonna 2017.
Pohjoiskorealaiset maastohiihtäjät eivät osallistuneet lainkaan kansainvälisiin kilpailuihin olympialaisia edeltäneellä kaudella, ja sen kaukalopikaluistelijat jättivät väliin maailmancupin kaksi viimeistä osakilpailua. Näin Pohjois-Korea jäi ilman maapaikkoja. Villien korttien myöntämistä pohjoiskorealaisurheilijoille harkittiin, mikäli olisi käynyt niin, että maa olisi jäänyt kaikissa lajeissa ilman maapaikkoja.

Taitoluistelupari Ryom Tae-ok ja Kim Ju-sik sai olympiapaikan 29. syyskuuta 2017 CS Nebelhorn Trophy -kilpailussa Oberstdorfissa. He saivat odotetusti yhden viidestä jaossa olleesta paikasta. Olympiapaikan saamista pidettiin positiivisena asiana, sillä sen uskottiin lievittävän Pohjois-Korean kriisin synnyttämiä jännitteitä, joiden katsottiin uhkaavan kisoja.

Kansainvälinen luisteluliitto vahvisti pohjoiskorealaisparin olympiapaikan, mutta Pohjois-Korean olympiakomitean oli myös vahvistettava osallistuminen. Pohjois-Koreaa Kansainvälisessä olympiakomiteassa edustava Chang Ung piti osallistumista todennäköisenä, mutta maan olympiakomitea ei kuitenkaan vahvistanut osallistumista määräaikaan 30. lokakuuta mennessä.

Koska ilmoittautuminen oli jätetty tekemättä, Pohjois-Korean osallistuminen oli epävarmaa. Pariluistelun paikka meni Japanille Sumire Suton ja Francis Boudreau-Audet’n sijoituttua kuudenneksi CS Nebelhorn Trophyssa ja jäätyä ensimmäiselle varasijalle. Pohjois-Korealle annettiin silti mahdollisuus halutessaan pyytää paikkansa vahvistamista, jolloin Kansainvälinen olympiakomitea olisi voinut harkita heidän mukaan ottamistaan. Kisojen järjestäjät odottivat osallistumispäätöksen tulevan vasta viime hetkellä. Presidentti Moon Jae-in antoi Pohjois-Korealle luvan päättää osallistumisesta missä vaiheessa tahansa ennen kisojen alkua.

### Keskustelut

Epätietoisuus Pohjois-Korean osallistumisesta päättyi, kun Kim Jong-un puhui uudenvuodenpuheessaan mahdollisuuden lähettää sittenkin urheilijoita Pyeongchangin olympialaisiin. Hän sanoi olympialaisten olevan hyvä tilaisuus osoittaa kansallisylpeyttä, ja että maiden viranomaiset voisivat tavata pian keskustellakseen asiasta. Eteläkorealaiset hyväksyivät ensimmäiset huipputason neuvottelut Pohjois-Korean kanssa sitten joulukuun 2015. Ne sovittiin järjestettäväksi 9. tammikuuta. Osana neuvotteluihin valmistautumista maat palauttivat Pjongjangin ja Soulin välisen kuuman linjan ja vaihtoivat asiakirjoja faksin välityksellä. Chang Ung totesi näiden kehitysaskelten jälkeen, että pohjoiskorealaisten osallistuminen olympialaisiin vaikutti jälleen todennäköiseltä.

9. tammikuuta pidettyjen keskustelujen jälkeen Pohjois-Korea vahvisti vihdoin osallistuvansa olympialaisiin. Kansainvälinen olympiakomitea antoi erityispäätöksellään Ryom Tae-okin ja Kim Ju-sikin osallistua pariluisteluun ja antoi lisäksi Pohjois-Korealle kolme maapaikkaa maastohiihtoon ja alppihiihtoon sekä kaksi kaukalopikaluisteluun.

Joukkue
-------

### Alppihiihto

*Pääartikkeli: Alppihiihto talviolympialaisissa 2018*
Kansainvälisen olympiakomitean erityispäätöksellä Pohjois-Korea sai alppihiihtoon maapaikat kahdelle miehelle ja yhdelle naiselle.

Miehet
* Choe Myong-gwang
* Kang Song-il

Naiset
* Kim Ryon-hyang

### Kaukalopikaluistelu

*Pääartikkeli: Kaukalopikaluistelu talviolympialaisissa 2018*
Kansainvälisen olympiakomitean erityispäätöksellä Pohjois-Korea sai kaukalopikaluisteluun maapaikat kahdelle miehelle.

Miehet
* Jong Kwang-bom
* Choe Un-song

### Maastohiihto

*Pääartikkeli: Maastohiihto talviolympialaisissa 2018*
Kansainvälisen olympiakomitean erityispäätöksellä Pohjois-Korea sai maastohiihtoon maapaikat kahdelle miehelle ja yhdelle naiselle.

Miehet
* Han Chun-gyong
* Pak Il-chol

Naiset
* Ri Yong-gum

### Taitoluistelu

*Pääartikkeli: Taitoluistelu talviolympialaisissa 2018*
Toisin kuin muut Pohjois-Korean joukkueen jäsenet, taitoluistelupari Ryom Tae-ok ja Kim Ju-sik saivat paikan kilpailuun sijoituksillaan. Koska Pohjois-Korea ei ilmoittautunut ajoissa olympialaisiin, he menettivät paikkansa, mutta saivat sen Kansainvälisen olympiakomitean erityispäätöksellä takaisin.

Parit
* Ryom Tae-ok & Kim Ju-sik

Lähteet
-------

1. ↑  NOC Entries - Democratic People's Republic of Korea PyeongChang 2018.  Arkistoitu 28.2.2018. Viitattu 22.2.2018. (englanniksi)
2. 1 2  Koreas to march under single 'united' flag in Olympic Games  17.1.2018. BBC. Viitattu 22.2.2018. (englanniksi)
3. ↑  Stiles, Matt: North Korea gets official OK to compete in Winter Olympics, will march with South  20.1.2018. The Los Angeles Times. Viitattu 22.2.2018. (englanniksi)
4. ↑  Opening Ceremony Flagbearers - Olympic Winter Games, PyeongChang 2018 (PDF) *Olympic.org*. Kansainvälinen olympiakomitea. Viitattu 22.2.2018. (englanniksi)
5. ↑  Craw, Victoria: Kim Jong Un’s sister shakes hands with South Korean president Moon Jae In at opening ceremony News.com.au. Viitattu 22.2.2018. (englanniksi)
6. ↑  NOC Entries - Korea PyeongChang 2018.  Arkistoitu 28.2.2018. Viitattu 22.2.2018. (englanniksi)
7. 1 2 3 4 5 6  Figure skating: North Korea pair qualify for Pyeongchang 2018  29.9.2017. Oberstdorf:  Reuters. Viitattu 22.2.2018. (englanniksi)
8. 1 2  N. Korean IOC member keeps mum on Olympic co-hosting with S. Korea  23.6.2017. Soul:  Yonhap. Viitattu 22.2.2018. (englanniksi)
9. 1 2 3  North Korea refuses Olympic offer from South  26.6.2017. BBC. Viitattu 22.2.2018. (englanniksi)
10. 1 2  Payne, Marissa: PyeongChang Olympic organizers happy to see first North Koreans qualify for 2018 Games  30.9.2017. The Washington Post. Viitattu 22.2.2018. (englanniksi)
11. ↑  Longman, Jeré: With the 2018 Olympics in South Korea, Will the North Be Participant or Provocateur?  23.5.2017. The New York Times. Viitattu 22.2.2018. (englanniksi)
12. ↑  Lee Soon-heung: N.Korean Skaters Forfeit Tickets to Pyeongchang Olympics  1.12.2017. The Chosun Ilbo. Viitattu 22.2.2018. (englanniksi)
13. ↑  Longman, Jeré: North Korea Skaters Seek Olympic Bid, and Diplomats Cheer  27.9.2017. Oberstdorf:  The New York Times. Viitattu 22.2.2018. (englanniksi)
14. ↑  Zaccardi, Nick: North Korea can qualify for Olympics this week  26.9.2017. NBC Sports. Viitattu 22.2.2018. (englanniksi)
15. ↑  S. Korea welcomes 'special' Olympic skaters from North  30.9.2017. Soul:  New Straits Times. Viitattu 22.2.2018. (englanniksi)
16. 1 2 3  Axon, Rachel: IOC encourages North Koreans to compete in Pyeongchang, but it's unclear if they will  10.12.2017. Lausanne:  USA Today. Viitattu 22.2.2018. (englanniksi)
17. ↑  Figure skating: Japan to contest Olympic pairs after N. Korea misses deadline  13.12.2017. Tokio:  Kyodo News. Viitattu 22.2.2018. (englanniksi)
18. ↑  Moon, Angela: North Korea decision on Olympics participation seen as last minute: South Korea official  14.11.2017. New York:  Reuters. Viitattu 22.2.2018. (englanniksi)
19. ↑  Yang, Heekyong & Smith, Josh: North Korea's Kim 'open to dialogue' with South Korea, will only use nukes if threatened  1.1.2018. Reuters. Viitattu 22.2.2018. (englanniksi)
20. 1 2  North Korea accepts Olympics talks offer, says South  5.1.2018. BBC. Viitattu 22.2.2018. (englanniksi)
21. ↑  Kim, Hyung-jin: North Korea reopens cross-border communication channel with South Korea  3.1.2018. Soul:  Chicago Tribune. Viitattu 22.2.2018. (englanniksi)
22. ↑  Reports: North Korea says it is likely to compete at '18 Olympics  6.1.2018. Tokio:  ESPN. Viitattu 22.2.2018. (englanniksi)
23. ↑  Choe Sang-hun: North Korea to Send Olympic Athletes to South Korea, in Breakthrough  8.1.2018. Soul:  The New York Times. Viitattu 22.2.2018. (englanniksi)
24. 1 2 3 4 5  Unified Korean Olympic Team to March at Olympic Winter Games PyeongChang 2018  20.1.2018. Kansainvälinen olympiakomitea. Viitattu 22.2.2018. (englanniksi)

Valtiot talviolympialaisissa 2018

|  |  |  |  |  |  |  |
| --- | --- | --- | --- | --- | --- | --- |
| Aasia |  Etelä-Korea |  Filippiinit |  Hongkong |  Intia |  Iran |  Itä-Timor |
|  Japani |  Kazakstan |  Kiina |  Kiinan Taipei |  Kirgisia |  Korea |
|  Libanon |  Malesia |  Mongolia |  Pakistan |  Pohjois-Korea |  Singapore |
|  Thaimaa |  Uzbekistan |
| Afrikka |  Eritrea |  Etelä-Afrikka |  Ghana |  Kenia |  Madagaskar |  Marokko |
|  Nigeria |  Togo |
| Amerikka |  Argentiina |  Bermuda |  Bolivia |  Brasilia |  Chile |  Ecuador |
|  Jamaika |  Kanada |  Kolumbia |  Meksiko |  Puerto Rico |  Yhdysvallat |
| Eurooppa |  Alankomaat |  Albania |  Andorra |  Armenia |  Azerbaidžan |  Belgia |
|  Bosnia ja Hertsegovina |  Bulgaria |  Espanja |  Georgia |  Irlanti |  Islanti |
|  Iso-Britannia |  Israel |  Italia |  Itävalta |  Kosovo |  Kreikka |
|  Kroatia |  Kypros |  Latvia |  Liechtenstein |  Liettua |  Luxemburg |
|  Pohjois-Makedonia |  Malta |  Moldova |  Monaco |  Montenegro |  Norja |
|  Portugali |  Puola |  Ranska |  Romania |  Ruotsi |  Saksa |
|  San Marino |  Serbia |  Slovakia |  Slovenia |  Suomi |  Sveitsi |
|  Tanska |  Turkki |  Tšekki |  Ukraina |  Unkari |  Valko-Venäjä |
|  Viro |
| Oseania |  Australia |  Tonga |  Uusi-Seelanti |
| Muut |  Venäläiset olympiaurheilijat |